กยอ.นัดถกใหญ่โครงสร้างผลิต ลงทุนโลจิสติกส์
ถก กยอ.วันนี้ “พยุงศักดิ์” เสนอแนวทางปรับโครงสร้างการผลิตสินค้าของประเทศ
15 ธ.ค. 2554

ถก กยอ.วันนี้ “พยุงศักดิ์” เสนอแนวทางปรับโครงสร้างการผลิตสินค้าของประเทศ
นายวีรพงษ์ รามางกูร ประธานคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) จะเรียกประชุมคณะกรรมการ กยอ.ในวันที่ 15 ธ.ค. 
นายพยุงศักดิ์ ชาติสุทธิผล ประธานสภาอุตสาหกรรมแห่งประเทศไทย (ส.อ.ท.) และกรรมการ กยอ.ระบุว่า จะเสนอให้ กยอ.พิจารณาแนวทางการปรับโครงสร้างและกระบวนการผลิตสินค้าของไทย เพื่อยกระดับประเทศไทยให้เป็นศูนย์กลางการค้าในภูมิภาคอาเซียน พร้อมทั้งเร่งรัดการลงทุนโครงสร้างพื้นฐานด้านโลจิสติกส์เพื่อเป็นศูนย์กลางการขนส่ง
แหล่งข่าวจากกรรมการ กยอ. เปิดเผยว่า ในที่ประชุมสำนักงานคณะกรรมการพัฒนาการเศรษฐกิจและสังคมแห่งชาติ (สศช.) จะเสนอกรอบการทำงาน เพื่อการฟื้นฟูและสร้างอนาคตประเทศด้านต่างๆ และผลการดำเนินงานของอนุกรรมการ 4 ชุด มาให้ที่ประชุมพิจารณา ได้แก่ 1.แนวทางการสร้างความเชื่อมั่นต่างประเทศ 
2.การสร้างความเชื่อมั่นให้เอกชน 
3.การจัดตั้งองค์กรและการปฏิบัติราชการ เพื่อบริการจัดการด้านน้ำและวางอนาคตประเทศในระยะยาว 
4.แนวทางการจัดหาเงินและรูปแบบการลงทุน โดยเฉพาะการลงทุนระยะยาวที่ต้องการแหล่งเงินที่ชัดเจน เช่น การนำทุนสำรองระหว่างประเทศมาร่วมทุนกับเอกชน การออกกฎหมายพิเศษกู้เงินเพื่อการพัฒนา เป็นต้น 
นอกจากนี้ จะมีรายงานให้ที่ประชุมรับทราบถึงความคืบหน้าการจัดตั้งสำนักงานเลขานุการคณะกรรมการ กยอ.ที่ ครม.ให้ความเห็นชอบอนุมัติงบประมาณในการจัดตั้งสำนักงานจำนวน 150 ล้านบาท และรับทราบผลการเดินทางเยือนอังกฤษและญี่ปุ่นของ นายวีรพงษ์ เกี่ยวกับผลการแก้ปัญหาการทำประกันภัยหลังเหตุการณ์น้ำท่วม